proxectonos/corpus_dominio_legal_administrativo_tmp huggingface dataset:
RESOLUCIÓN do 18 de marzo de 1997 pola que se anuncia poxa con procedemento aberto para a redacción do proxecto e execución das obras comprendidas na memoria valorada de unificación de centros de mando da iluminación pública na zona de Atochas Peixería.
CONCELLO DA CORUÑA — I.10. LDH. I.11. M-TP. — 09/04/1997

1. Entidade adxudicadora: Concello da Coruña.
a) Dependencia que tramita o expediente: Unidade de Obras e Concesións.
b) Número de expediente: 097/12.
2. Obxecto do contrato: redaccion do proxecto e execución das obras comprendidas na memoria valo
rada de unificación de centros de mando da iluminación pública na zona de Atochas-Peixería.
Prazo de execución: dous meses.
3. Tramitación: ordinaria. Procedemento: aberto. Forma de adxudicación: concurso.
4. Orzamento base de licitación: 24.091.785 ptas. (IVE incluído).
5. Garantía provisional: 481.836 ptas.
6. Obtención de documentación e información:
a) Entidade: véxase punto 1. b) Enderezo: Pza. de Mª Pita, 1-2º. c) Localidade: 15001 A Coruña. d) Teléfono: (981) 18 42 19. e) Fax: (981) 18 42 71. f) Data límite de obtención de documentos e información: ata o día de finalización do prazo de presentación de ofertas.
7. Clasificación empresarial: grupo I, subgrupo 1, categoría c.
8. Presentación de ofertas:
a) Prazo: dous meses contados a partir do seguinte ó da publicación deste anuncio no Diario Oficial de Galicia, rematando ás 13 horas. En caso de resultar sábado o día de finalización do prazo, quedará este automaticamente prorrogado ó día hábil seguinte.
b) Documentación que hai que presentar: véxase prego de cláusulas administrativas particulares.
c) Lugar de presentación: Rexistro Xeral de Entrada.
d) Admisión de variantes: si.
9. Apertura de ofertas económicas e documentación técnica:
a) Lugar: véxase punto 6. b) Data: quinto día hábil seguinte ó do transcurso do prazo de presentación de ofertas. c) Hora: 12 horas.
10. Outras informacións: nos anversos dos sobres consignarase con claridade o contido deles («Oferta económica», «Documentación administrativa» e «Documentación técnica») e o seguinte lema: «Proposición que presenta... para optar ó concurso para a contratación das obras comprendidas no proxecto de redacción do proxecto e execución das obras comprendidas na memoria valorada de unificación de centros de mando da iluminación pública na zona de Atochas-Peixería».
Gastos de anuncios: por conta do adxudicatario.
A Coruña, 18 de marzo de 1997.
O alcalde
P.D.
Rubricado
2118
DECRETO 91/1997, do 10 de abril, polo que se declara a utilidade pública e se dispón a urxente ocupación dos bens e dereitos afectados polas obras de acondicionamento da estrada C-533 (A Gudiña-Lalín). Treito: travesía de Chantada (clave: E/SC/93.83).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 25/04/1997

Con data do 8 de outubro do 1996 o director xeral de Obras Públicas e Transportes, por delegación do conselleiro de Política Territorial, Obras Públicas e Vivenda aprobou o proxecto de trazado da obra de acondicionamento da estrada C-533 (A Gudiña-Lalín). Treito travesía de Chantada (clave: E/SC/93.83).
Os bens e dereitos nos que se concreta a declaración de urxente ocupación aparecen recollidos e valorados no citado proxecto.
A competencia para efectua-la declaración de urxente ocupación tena atribuída a Xunta de Galicia en virtude do artigo segundo do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Política Territorial, Obras Públicas e Vivenda, considerándose xustificada na referida declaración pola súa especial incidencia na seguridade vial.
En virtude de todo o exposto e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación con previsto no artigo 8 da Lei 25/1988, do 29 de xullo, por proposta do conselleiro de Política Territorial, Obras Públicas e Vivenda e logo de deli
beración do Consello da Xunta de Galicia na súa reunión do día dez de abril de mil novecentos noventa e sete,
DISPOÑO:
Artigo único.-Declara-la utilidade pública e a urxente ocupación dos bens e dereitos necesarios e que se concretan no expediente administrativo instruído, para efectos de expropiación no proxecto da obra de acondicionamento da estrada C-533 (A Gudiña-Lalín). Treito travesía de Chantada (clave: E/SC/93.83).
Santiago de Compostela, dez de abril de mil novecentos noventa e sete.
Manuel Fraga Iribarne
Presidente
José Cuíña Crespo
Conselleiro de Política Territorial, Obras Públicas e Vivenda
97-2512
CORRECCIÓN de erros.-Decreto 7/1997, do 9 de xaneiro, sobre vivendas residencia en réxime de alugueiro para maiores de 60 anos.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — I. DISPOSICIÓNS XERAIS — 30/01/1997

Advertido erro no devandito decreto, publicado no DOG nº 17, do 27 de xaneiro de 1997, cómpre efectua-la oportuna corrección:
Na páxina 842, no sumario, onde di: «Decreto 8/1997, do 9 de xaneiro,», debe dicir: «Decreto 7/1997, do 9 de xaneiro,».
556
ORDE do 7 de xaneiro de 1997 pola que se convoca o Premio das Letras e das Artes de Galicia.
CONSELLERÍA DE CULTURA E COMUNICACIÓN SOCIAL — III. OUTRAS DISPOSICIÓNS — 24/01/1997

Por medio do Decreto 288/1994, modificado no seu artigo 5 polo Decreto 286/1995, creouse o Premio das Letras e das Artes de Galicia. Este premio ten como finalidade a de recoñecer e recompensar-lo labor daquelas persoas que co seu labor creador contribuíron á conservación, á expansión e ó engrandecemento da cultura galega en calquera campo dela.
Por todo isto,
DISPOÑO:
Artigo 1º
Convócase o Premio das Letras e das Artes de Galicia correspondente a 1997 co fin de recoñecer e recompensa-los méritos daquelas persoas que dedicaron gran parte da súa actividade ás letras e ás artes en calquera das súas múltiples manifestacións,
con resultado de engrandecemento e afirmación dos valores culturais de Galicia.
Artigo 2º
O premio está dotado con cinco millóns (5.000.000) de pesetas con cargo á partida orzamentaria 10.02.353B.640.1 dos orzamentos xerais da Comunidade Autónoma de Galicia para 1997.
Artigo 3º
1. O premio será indivisible e non poderá concederse a título póstumo.
2. O premio pode ser declarado deserto.
Artigo 4º
1. A presentación dos candidatos poderá realizala calquera institución, fundación, academia, federación, asociación ou centro cultural ou de investigación, mediante escrito dirixido ó conselleiro de Cultura e Comunicación Social, segundo modelo que figura como anexo da presente orde, ó que se xuntará o currículo do candidato.
2. O escrito e o currículo ó que se fai referencia no parágrafo anterior serán presentados no rexistro xeral da Consellería de Cultura e Comunicación Social ou nos rexistros das delegacións provinciais desta, sen prexuízo do establecido no artigo 38.4º da Lei 30/1992, do 26 de novembro, antes do 15 de marzo do presente ano.
Artigo 5º
1. O premio outorgarase o día 17 de maio, Día das Letras Galegas, nun acto institucional.
2. O xurado poderá convocar para este acto ata cinco finalistas.
Artigo 6º
Tódalas decisións do xurado serán inapelables.
Artigo 7º
As institucións, fundacións, academias, federacións, asociacións, centros culturais ou de investigación que propuxesen candidatos e non resultasen premiados, poderán retira-la documentación presentada no prazo de trinta días naturais contados a partir do seguinte a aquel en que se produza o outorgamento. Transcorrido este prazo, arquivarase sen máis trámite.
Disposicións derradeiras
Primeira.-Facúltase o director xeral de Promoción Cultural para dictar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ó da súa publicación no Diario Oficial de Galicia.
Santiago de Compostela, 7 de xaneiro de 1997.
Jesús Pérez Varela
Conselleiro de Cultura e Comunicación Social
97-9720
DECRETO 6/1997, do 9 de xaneiro, polo que se acepta a cesión a título gratuíto dun terreo de 6.307,29 m aproximadamente en Chousas de Vilaxoán, parroquia e termo municipal de Foz (Lugo), feita a favor da Comunidade Autónoma de Galicia para a ampliación do centro de ensino secundario.
CONSELLERÍA DE ECONOMÍA E FACENDA — III. OUTRAS DISPOSICIÓNS — 24/01/1997

O Pleno da corporación municipal de Foz (Lugo), reunido en sesión extraordinaria e urxente celebrada o 4 de outubro de 1996, acordou a cesión á Comunidade Autónoma de Galicia dun terreo de 6307,29 m aproximadamente para a ampliación do centro de ensino secundario.
Conforme os artigos 17.1º da Lei 3/1985, do 12 de abril, do patrimonio da Comunidade Autónoma galega, e 34 do seu Regulamento aprobado polo Decreto 50/1989, do 9 de marzo, a adquisición pura e simple de bens a título gratuíto ou lucrativo requirirá decreto do Consello da Xunta, por proposta da Consellería de Economía e Facenda. Así mesmo, os artigos 23.1º da mesma Lei e 38.1º do Regulamento establecen que non se poderán adquirir bens ou dereitos a título lucrativo cando o valor dos gravames, cargas ou afeccións impostos sobre eles supere o seu valor intrínseco; se ben non se considera carga, gravame ou afección os investimentos que teña que realiza-la Comunidade Autónoma para dá-lo destino de uso xeral ou servicio público da súa competencia que fixe o cedente ou doador.
Na súa virtude, de conformidade coa proposta da Consellería de Economía e Facenda, feita nos termos nos que o Concello de Foz acordou a cesión, logo da deliberación do Consello da Xunta na súa reunión do día nove de xaneiro de mil novecentos noventa e sete,
DISPOÑO:
Artigo primeiro
Acéptase a cesión gratuíta dun terreo de 63 áreas, 7 centiáreas e 29 dm aproximadamente en Chousas de Vilaxoán, parroquia e termo municipal de Foz e pertencente ó dito Concello, que linda: norte, Ramón e Manuel Posada Doce; sur, Manuel Rodríguez Rodríguez e camiño de servicio; leste, terreo do instituto e mais de herdeiros de Manuel Rodríguez Rodríguez; e oeste, herdeiros de Ramón Posada e muro vello que separa de Vicente Díaz De Nois.
O inmoble descrito atópase inscrito no Rexistro da Propiedade de Mondoñedo, no tomo 611 do arquivo, libro 144 de Foz, folio 47, predio nº 19.841, inscrición 1ª.
Artigo segundo
O inmoble cedido destinarase á ampliación do centro de ensino secundario de Foz.
Artigo terceiro
A Consellería de Economía e Facenda, a través da Secretaría Xeral e do Patrimonio, procederá á formalización da cesión no correspondente documento público e á inscrición do ben no Rexistro da Propiedade a nome da Comunidade Autónoma.
Disposición derradeira
A Consellería de Economía e Facenda, a través da Secretaría Xeral e do Patrimonio, levará a cabo tódolos trámites necesarios para a efectividade do presente decreto.
Santiago de Compostela, nove de xaneiro de mil novecentos noventa e sete.
Manuel Fraga Iribarne
Presidente
Antonio Orza Fernández
Conselleiro de Economía e Facenda
300
ORDE do 10 de xaneiro de 1997 pola que se declara de interese galego a Fundación Galega para a Tutela de Adultos, e se ordena a súa inscrición no Rexistro de Fundacións, sección da Consellería da Presidencia e Administración Pública.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 24/01/1997

Con data do 30 de decembro de 1996 publicouse no Diario Oficial de Galicia a orde da Consellería da Presidencia e Administración Pública, do 19 de decembro de 1996, pola que se clasifica como mixta a Fundación Galega para a Tutela de Adultos adscribíndoa á Consellería da Presidencia e Administración Pública, que terá que exercer plenamente o protectorado sobre ela.
A fundación foi constituída en escritura pública outorgada en Santiago de Compostela, o día 18 de outubro de 1996, perante o notario desta cidade, Manuel Julio Reigada Montoto, co número mil douscentos noventa e catro do seu protocolo, pola conselleira de Familia, Muller e Xuventude e o conselleiro de Sanidade e Servicios Sociais, interveñen por razón dos seus cargos, en nome e representación da Comunidade Autónoma de Galicia.
Esta fundación, ó abeiro do establecido no artigo 6 dos seus estatutos, ten por obxecto e finalidade, entre outros, o exercicio da tutela e curadoría das persoas maiores de idade incapacitadas legalmente, residentes na Comunidade Autónoma de Galicia, que carezan de familia, persoa ou institucións idóneas ou estas non se encontren en condicións de exercelas, nos termos fixados no Código Civil, cando así o determine a autoridade xudicial.
Por todo iso, e en virtude das competencias que me confire o artigo 34.12º da Lei 1/1983, do 22 de febreiro, reguladora da Xunta de Galicia e do seu presidente, e segundo o establecido nos artigos 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro, e 32.3º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego,
DISPOÑO:
Artigo único:
1. Declarar de interese galego a Fundación Galega para a Tutela de Adultos ó cumpriren os seus estatutos as prescricións que para tal efecto sinala a vixente lexislación en materia de fundacións de interese galego.
2. Ordena-la inscrición da Fundación Galega para a Tutela de Adultos no Rexistro de Fundacións de Interese Galego, sección da Consellería da Presi
dencia e Administración Pública, para os efectos constitutivos que sinala a Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro.
Disposición derradeira
A presente orde entrará en vigor o mesmo día da súa publicación no Diario Oficial de Galicia.
Santiago de Compostela, 10 de xaneiro de 1997.
Dositeo Rodríguez Rodríguez
Conselleiro de Presidencia e Administración Pública
381
RESOLUCIÓN do 23 de decembro de 1996 pola que se aproban os tipos de xuro máximos que as entidades financeiras aplicarán durante o ano 1997 ós préstamos subvencionados dos convenios en vigor de axuda financeira ás Pemes.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 31/01/1997

De conformidade cos convenios de colaboración de axuda financeira ás Pemes asinados coas entidades financeiras durante os anos 1988 a 1991, os tipos de xuro dos préstamos subvencionados pola Xunta de Galicia, que se formalizaron ó abeiro dos ditos convenios, serán variables por anos naturais. Para os acollidos ós convenios dos anos 1992, 1993, 1994, 1995 e 1996 estableceuse un sistema de variación do tipo de xuro para exercicios futuros cunha periodicidade semestral.
Así mesmo, a Resolución do 17 de marzo de 1988, da Dirección Xeral de Tributos e Política Financeira (DOG nº 77, do 25 de abril de 1988), dispón que ante a evolución do medio financeiro e a dinámica establecida nas variacións dos tipos de xuro, e co fin de adecua-lo custo dos créditos para os beneficiarios dos préstamos subvencionados ós prezos do mercado de cada ano, a Consellería de Economía e Facenda, segundo o establecido no texto dos correspondentes convenios de colaboración asinados coas entidades financeiras fixará, dentro do primeiro trimestre de cada ano que corra, os tipos de xuro vixentes para os préstamos de cada convenio.
Visto isto, e de conformidade coas entidades financeiras asinantes dos convenios e en virtude das facultades que teño conferidas,
DISPOÑO:
Primeiro.-Os tipos de xuro máximos que se aplicarán durante o primeiro semestre do ano 1997, para os préstamos en vigor dos convenios de axuda financeira ás PEMES dos anos 1992, 1993, 1994, 1995 e 1996, serán os seguintes:
Préstamos do convenio 1992: 9,10%.
Préstamos do convenio 1993: 8,45%.
Préstamos do convenio 1994: 8,45%.
Préstamos do convenio 1995: 8,45%.
Préstamos do convenio 1996: 8,15%. No caso de que o tipo adicional sexa inferior ó 1,75, o tipo de xuro que se vai aplicar será o resultado de engadirlle ó tipo de referencia (6,41) o tipo adicional, redondando ata a máis próxima vixésima parte do punto.
Segundo.-Os tipos de xuro máximos que se aplicarán durante o ano 1997, para os préstamos en vigor dos convenios dos anos 1988 a 1991, serán préstamos do convenio 1988: 12,80%, préstamos do convenio 1989: 12,05%, préstamos do convenio 1990: 12,85%, préstamos do convenio 1991: 12,85%.
Terceiro.-As entidades financeiras deberán comunicarlles ós beneficiarios dos préstamos subvencionados a variación no tipo de xuro.
Santiago de Compostela, 23 de decembro de 1996.
José Antonio Orza Fernández
Presidente do Instituto Galego de Promoción Económica
531
CORRECCIÓN de erros. Resolución do 13 de xaneiro de 1997 pola que se fai pública unha addenda que modifica o convenio de apoio financeiro ós investimentos financiado polo Igape, o ICO e as entidades financeiras publicado mediante Resolución do 29 de maio de 1996.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 27/01/1997

Advertidos erros no texto da devandita resolución, publicada no DOG nº 8, do 14 de xaneiro de 1997, cómpre face-las seguintes correccións:
Na páxina 418:
No punto 5, parágrafo 6º do anexo á devandita resolución, donde di: «Enténdese por MIBOR a definición sinalada na terceira cláusula do contrato de financiamento asinado entre o ICO e as entidades financeiras o 23.12.1996», debe dicir: «Enténdese por MIBOR, ben a definición sinalada na terceira cláusula do contrato de financiamento asinado entre o ICO e as entidades financeiras o 23.12.1996, ben a recollida no segundo parágrafo da cláusula quinta do devandito contrato».
97-500
ORDE do 14 de xaneiro de 1997 pola que se particulariza para o exercicio orzamentario de 1997 o procedemento de xestión das axudas comunitarias relativas á mellora das condicións de transformación e comercialización de productos agrarios e silvícolas.
CONSELLERÍA DE AGRICULTURA, GANDERÍA E MONTES — III. OUTRAS DISPOSICIÓNS — 23/01/1997

A orde da Consellería de Agricultura, Gandería e Montes do 8 de setembro de 1995 (DOG nº 186 do 27) regula para o período 1994-1999 no ámbito desta comunidade autónoma, o procedemento de xestión das axudas establecidas nos regulamentos (CEE) 866/1990 e 867/1990 modificados polos 3669/1993 e 2843/1994, así como no Real decreto 633/1995, do 21 de abril.
O artigo 10 da dita orde particularizaba as condicións específicas para o exercicio orzamentario de 1995. Co próximo inicio do exercicio orzamentario de 1997, cómpre establece-las condicións particulares das ditas axudas para o citado ano.
Por todo iso, e de acordo co disposto no artigo 30.I.3º do Estatuto de autonomía de Galicia, e en uso das competencias que me confire a Lei 1/1983, do 22 de febreiro, reguladora da Xunta e do seu presidente, e demais normativa de aplicación,
DISPOÑO:
Artigo único.
As condicións particulares para a xestión das axudas comunitarias relativas á mellora das condicións de transformación e comercialización de productos agrarios e silvícolas, durante o exercicio orzamentario de 1997 serán as seguintes:
1. Os investimentos incluídos na petición de axuda non poderán estar iniciados con anterioridade á presentación dela.
2. A data máxima de presentación de solicitudes será o 30 de outubro de 1997.
Disposicións adicionais
Primeira.-O aboamento das subvencións establecerase con cargo ó concepto orzamentario 0903. 711 A.770.0 (2.396.000.000 de ptas.) dos orzamentos xerais da Comunidade Autónoma de Galicia para 1997, así como con cargo ós remanentes non comprometidos incorporados dos anos 1995 e 1996 ó mesmo concepto.
Segunda.-Ademais do previsto particularmente na presente orde, os modelos de solicitude, documentación e o procedemento de xestión das axudas será o establecido con carácter xeral na Orde do 8 de setembro de 1995 (DOG nº 186, do 27 de setembro).
Disposición derradeira
A presente orde entrará en vigor o día seguinte ó da súa publicación no Diario Oficial de Galicia.
Santiago de Compostela, 14 de xaneiro de 1997.
Tomás Pérez Vidal
Conselleiro de Agricultura, Gandería e Montes
301
DECRETO 5/1997, do 22 de xaneiro, polo que se acorda encargar do despacho de asuntos da Presidencia, durante a ausencia do seu titular, ó conselleiro da Presidencia e Administración Pública.
PRESIDENCIA — II. AUTORIDADES E PERSOAL — 23/01/1997

Con motivo da viaxe do presidente da Xunta de Galicia a Italia é necesario prove-la substitución durante o tempo da súa ausencia.
Polo tanto, en uso das atribucións que me confiere o artigo 26.7º da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo único.
Durante a ausencia do presidente da Xunta de Galicia, con motivo da súa viaxe a Italia, encárgaselle o despacho de asuntos da Presidencia, desde o día vintetrés de xaneiro ata o seu regreso, ó conselleiro da Presidencia e Administración Pública.
Santiago de Compostela, vintedous de xaneiro de mil novecentos noventa e sete.
Manuel Fraga Iribarne
Presidente
0142
RESOLUCIÓN do 22 de xaneiro de 1997 pola que se fai pública a delegación de determinadas competencias ó abeiro do establecido no artigo 13 do Decreto 108/1996, do 29 de febreiro.
AUGAS DE GALICIA — III. OUTRAS DISPOSICIÓNS — 29/01/1997

A actividade do organismo autónomo Augas de Galicia leva consigo unha concentración de funcións no seu presidente que aconsella recorrer á delegación no Departamento de Xestión de Dominio Público Hidráulico da función de autorización dos gastos e ordenación dos pagamentos dentro dos créditos aprobados no orzamento do organismo para facilitar, dado o seu volume, a axilización necesaria tanto en beneficio do organismo como dos administrados dentro do respecto das garantías xurídicas que a tutela dos intereses públicos esixe.
O artigo 12, letra d, da Lei 8/1993, do 23 de xuño da administración hidráulica de Galicia e o artigo 13, parágrafo 1, letra e, do Decreto 108/1996, do 29 de febreiro, establecen como competencia do presidente do organismo a de autoriza-los gastos e ordena-los pagamentos dos créditos aprobados.
Así mesmo, o parágrafo 2 do citado artigo permite delega-las atribucións da citada letra parcialmente ou na súa totalidade, nun ou en varios dos titulares das unidades administrativas ás que se refire o artigo 39 do Decreto 108/1996, do 29 de febreiro.
Na súa virtude e de acordo co disposto no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común,
RESOLVO:
Delegar no xefe de departamento de Xestión de Dominio Público Hidráulico a competencia atribuída ó presidente de Augas de Galicia no artigo 12, letra d, da Lei 8/1993, do 23 de xuño, e a do artigo 13, parágrafo 1, letra e, do Decreto 108/1996, do 29 de febreiro, na súa totalidade.
As resolucións administrativas que se adopten, facendo uso da delegación contida na presente resolución, farán constar expresamente esta circunstancia e consideraranse dictadas pola autoridade que as conferiu.
En calquera momento, o presidente do organismo poderá reclama-lo exercicio da competencia que é delegada por esta resolución.
Santiago de Compostela, 22 de xaneiro de 1997.
Emilio García Gallego
Presidente de Augas de Galicia
569
RESOLUCIÓN do 16 de xaneiro de 1997, da Secretaría Xeral da Consellería de Xustiza, Interior e Relacións Laborais, pola que se emprazan as partes interesadas no recurso contencioso-administrativo 03/0008617/96, interposto por José Antonio Couto Brandariz.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 29/01/1997

Recibida providencia da Sala do Contencioso-Administrativo do Tribunal Superior de Xustiza de Galicia, pola que se reclama o expediente relativo ó recurso 03/0008617/96, interposto por José Antonio Couto Brandariz contra Decreto 178/1996, do 9 de maio de 1996 (DOG nº 99, do 21), polo que se declara a urxente ocupación para efectos de expropiación forzosa pola Deputación Provincial da Coruña, dos bens necesarios para as obras dun proxecto de travesía en Cambre; EP 1704,, Cambre a Carral.
Esta secretaría xeral acorda, de conformidade co disposto no artigo 64 da Lei reguladora da xurisdicción contencioso-administrativa, a remisión do citado expediente administrativo á referida sala. O que se notifica para xeral coñecemento de tódalas persoas interesadas no procedemento e son emprazados, para que poidan comparecer como parte en autos na sección terceira da referida sala, no prazo de nove días.
Santiago de Compostela, 16 de xaneiro de 1997.
José Antonio Álvarez Vidal
Secretario xeral da Consellería de Xustiza, Interior e Relacións Laborais
532
RESOLUCIÓN do 16 de xaneiro de 1997, da Secretaría Xeral da Consellería de Xustiza, Interior e Relacións Laborais, pola que se emprazan as partes interesadas no recurso contencioso-administrativo 03/0009080/96, interposto pola Asociación para a Defensa Ecolóxica de Galicia (Adega).
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 29/01/1997

Recibida providencia da Sala do Contencioso-Administrativo do Tribunal Superior de Xustiza de Galicia, pola que se reclama o expediente relativo ó
recurso 03/0009080/96, interposto pola Asociación para a Defensa Ecolóxica de Galicia contra Decreto 313/1996, do 18 de xuño de 1996 (DOG nº 148, do 30 de xullo), polo que se declara a urxente ocupación para efectos de expropiación forzosa pola Deputación Provincial de Lugo, dos bens necesarios para as obras do proxecto Castroverde, EP travesía de Castroverde.
Esta secretaría xeral acorda, de conformidade co disposto no artigo 64 da Lei reguladora da xurisdicción contencioso-administrativa, a remisión do citado expediente administrativo á referida sala. O que se notifica para xeral coñecemento de tódalas persoas interesadas no procedemento e se lles empraza, para que poidan comparecer como parte en autos na sección terceira da referida, sala no prazo de nove días.
Santiago de Compostela, 16 de xaneiro de 1997.
José Antonio Álvarez Vidal
Secretario xeral da Consellería de Xustiza, Interior e Relacións Laborais
485
ORDE do 20 de xaneiro de 1997 pola que se fixa o prezo de venda ó público de diversas publicacións editadas pola Xunta de Galicia.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 29/01/1997

A Lei 13/1991, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 6, sinala a obriga de que os prezos privados sexan publicados no Diario Oficial de Galicia.
Para cumprir este mandado e despois de emitido o preceptivo informe favorable da Consellería de Economía e Facenda,
DISPOÑO:
Artigo único.
1. Quedan aprobados os prezos de venda ó público das publicacións que se relacionan no anexo.
2. Estes prezos entenderanse con IVE incluído.
Santiago de Compostela, 20 de xaneiro de 1997.
Dositeo Rodríguez Rodríguez
Conselleiro da Presidencia e Administración Pública
ANEXO
Nomenclátor de Galicia. Ourense: 900 ptas.
Historia física, política y natural de la Isla de Cuba: 8.000 ptas.
A galeguidade: 1.000 ptas.
Manuel del organero: 10.000 ptas.
Don Diego Sarmiento de Acuña. Conde de Gondomar: 7.000 ptas.
Chaves. Arcos, nubes y alas: 1.000 ptas.
Ángeles de Compostela: 7.000 ptas.
Rafael R. Masía: 1.000 ptas.
Mercedes Taboada: 1.000 ptas.
Historia da emigración galega a América: 1.000 ptas.
El tercio de voluntarios gallegos en la defensa de Buenos Aires: 1.300 ptas.
Gallegos misioneros en el mundo: 3.000 ptas.
A esencia da galeguidade: 1.000 ptas.
Os galegos da terceira idade en América: avaliación, necesidades e programas: 1.500 ptas.
Voluntad de hierro. Los 19 gallegos del 92. Año Olímpico: 2.000 ptas.
140
DECRETO 9/1997, do 23 de xaneiro, polo que se dispón que cese o presidente do Consello Social da Universidade de Santiago de Compostela.
CONSELLERÍA DE EDUCACIÓN E ORDENACIÓN UNIVERSITARIA — II. AUTORIDADES E PERSOAL — 28/01/1997

O artigo 3 da Lei 5/1987, do 27 de maio (DOG nº 103, do 2 de xuño), do Consello Social da Universidade e do Consello Universitario de Galicia, determina a composición do dito Consello Social.
Pola súa banda, os artigos 4 e 9 da referida lei establecen, respectivamente, o procedemento de designación do presidente do Consello Social e a duración do seu mandato e dos demais membros representantes dos intereses sociais, e que será de catro anos, renovable por unha soa vez.
O Decreto 171/1987, do 23 de xullo, nomeou por vez primeira os membros do Consello Social, e no seu artigo 2º nomeábase presidente a Emilio Pérez Nieto. E no artigo 3 do Decreto 93/1992, do 11 de abril, nomeábao para o seu segundo e derradeiro período de mandato.
Procede pois, de acordo co citado artigo 9.1 da mesma lei, a substitución do presidente do Consello Social da Universidade de Santiago de Compostela, e en uso das atribucións conferidas pola Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro, logo de deliberación do Consello da Xunta de Galicia, na súa reunión do día vintetrés de xaneiro de mil novecentos noventa e sete,
DISPOÑO:
Artigo único
Que cese como presidente do Consello Social da Universidade de Santiago de Compostela a Emilio Pérez Nieto, agradecéndolle os servicios prestados.
Disposición derradeira
O presente decreto entrará en vigor o día seguinte ó da súa publicación no Diario Oficial de Galicia.
Santiago de Compostela, vintetrés de xaneiro de mil novecentos noventa e sete.
Manuel Fraga Iribarne
Presidente
Celso Currás Fernández
Conselleiro de Educación e Ordenación Universitaria
562
DECRETO 10/1997, do 23 de xaneiro, polo que se nomea a Juan Rodríguez Yuste secretario xeral de Relacións coa Unión Europea e Acción Exterior da Xunta de Galicia.
CONSELLERÍA DA PRESIDENCIA E ADMINISTRACIÓN PÚBLICA — II. AUTORIDADES E PERSOAL — 28/01/1997

En virtude do establecido nos artigos 4.13º e 34.2º da Lei de Galicia 1/1983, do 22 de febreiro, reguladora da Xunta e do seu presidente, modificada pola Lei de Galicia 11/1988, do 20 de outubro, por proposta do conselleiro da Presidencia e Administración Pública, logo de deliberación do Consello da Xunta de Galicia na súa reunión do día vintetrés de xaneiro de mil novecentos noventa e sete,
Nomeo a Juan Rodríguez Yuste secretario xeral de Relacións coa Unión Europea e Acción Exterior da Xunta de Galicia.
Santiago de Compostela, vintetrés de xaneiro de mil novecentos noventa e sete.
Manuel Fraga Iribarne
Presidente
Dositeo Rodríguez Rodríguez
Conselleiro da Presidencia e Administración Pública
563
DECRETO 8/1997, do 23 de xaneiro, polo que se dispón que cese Juan Rodríguez Yuste, como director xeral de Planificación Económica e Relacións coa Unión Europea.
CONSELLERÍA DE ECONOMÍA E FACENDA — II. AUTORIDADES E PERSOAL — 28/01/1997

En virtude do establecido nos artigos 4.13º e 34.2º da Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro, por proposta do conselleiro de Economía e Facenda, logo de deliberación do Consello da Xunta de Galicia na súa reunión
do día vintetrés de xaneiro de mil novecentos noventa e sete,
DISPOÑO:
Que cese Juan Rodríguez Yuste, por pase a outro destino, como director xeral de Planificación Económica e Relacións coa Unión Europea, agradecéndolle os servicios prestados.
Santiago de Compostela, vintetrés de xaneiro de mil novecentos noventa e sete.
Manuel Fraga Iribarne
Presidente
José Antonio Orza Fernández
Conselleiro de Economía e Facenda
564
ORDE do 20 de xaneiro de 1997 pola que se corrixen os erros detectados na do 24 de outubro de 1996 pola que se fai pública a adscrición dos funcionarios do corpo de mestres afectados pola implantación da educación primaria e do primeiro ciclo da educación secundaria obrigatoria.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 29/01/1997

Advertidos erros (trala instancia dos interesados) na citada orde, publicada no Diario Oficial de Galicia do 31 de outubro de 1996 procede a publicación, unha vez corrixidos os erros, da parte rectificada.
Santiago de Compostela, 20 de xaneiro de 1997.
Celso Currás Fernández
Conselleiro de Educación e Ordenación Universitaria
525
RESOLUCIÓN do 16 de xaneiro de 1997, da Secretaría Xeral da Consellería de Industria e Comercio, pola que se emprazan as partes interesadas no recurso contencioso-administrativo 03/0009334/1996, interposto pola Asociación Nacional de Medianas e Grandes Empresas de Distribución.
CONSELLERÍA DE INDUSTRIA E COMERCIO — III. OUTRAS DISPOSICIÓNS — 29/01/1997

Para os efectos de darlle cumprimento ó solicitado polo presidente da Sala do Contencioso-Administrativo do Tribunal Superior de Xustiza de Galicia,
en relación co recurso contencioso-administrativo número 03/0009334/1996 interposto pola Asociación Nacional de Medianas e Grandes Empresas de Distribución contra o Decreto 341/1996, do 13 de setembro, polo que se crea a Comisión Consultiva de Equipamentos Comerciais e se regula a implantación de grandes establecementos na Comunidade Autónoma de Galicia (DOG nº 186, do día 23), e en virtude do disposto no artigo 64.1º da vixente Lei reguladora da xurisdicción contencioso-administrativa, modificada pola Lei 10/1992, do 30 de abril, esta consellería resolveu o día 8 de xaneiro de 1996 ordena-la remisión do expediente administrativo ó dito tribunal.
O que se notifica para xeral coñecemento de tódalas persoas a favor das cales derivasen dereitos da resolución impugnada e das que tivesen interese directo no mantemento dela, que son emprazadas para que comparezan e se constitúan en parte legal en autos perante a referida sala no prazo de nove días seguintes ó da publicación desta resolución, segundo dispón o devandito precepto.
Santiago de Compostela, 16 de xaneiro de 1996.
Manuel Barreiro Barbeito
Secretario xeral da Consellería de Industria
e Comercio
0667
RESOLUCIÓN do 15 de xaneiro de 1997, da Secretaría Xeral da Consellería de Política Territorial, Obras Públicas e Vivenda, pola que se emprazan as partes interesadas no recurso contencioso-administrativo 02-6508/1996 interposto por Promociones de Obras Inmobiliarias Vigo, S.A.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 27/01/1997

Para os efectos de lle dar cumprimento ó solicitado polo presidente da Sala do Contencioso-Administrativo do Tribunal Superior de Xustiza de Galicia, en relación co recurso contencioso-administrativo número 02-6508/1996 interposto por Promociones de Obras Inmobiliarias Vigo, S.A., contra desestimación por silencio da CPTOPV do recurso ordinario interposto contra acordo da Comisión P. Urbanismo de Pontevedra, do 30-5-1994, que aprobou definitivamente o Plan Xeral de Ordenación Urbana do Consello de Baiona, esta consellería resolveu ordena-la remisión do expediente administrativo ó dito tribunal.
O que se notifica para xeral coñecemento de tódalas persoas interesadas no procedemento, que son emprazadas para que poidan comparecer nos autos na Sala do Contencioso-Administrativo do Tribunal Superior de Xustiza de Galicia no prazo de nove días segundo dispón o artigo 64 da Lei de xurisdicción contencioso-administrativa, reformada pola Lei 10/1992, do 30 de abril.
Santiago de Compostela, 15 de xaneiro de 1997.
José Antonio Fernández Vázquez
Secretario xeral da Consellería de Política Territorial, Obras Públicas e Vivenda
97-315
CORRECCIÓN de erros.-Resolución do 13 de decembro de 1996, da Dirección Xeral de Universidades e Investigación, pola que se resolve o concurso para a concesión das bolsas para realizar estudios de doutoramento (prórrogas e novas adxudicacións), convocado no anexo I da Orde do 2 de maio de 1996 (DOG do 14).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 28/01/1997

Advertido erro no anexo I da citada resolución, publicada no DOG nº 248 do 20 de decembro de 1996, cómpre efectua-la seguinte rectificación:
Na páxina 11.736, o anexo I da resolución de referencia, na liña na que se atopa o bolseiro «Fernández López, Sara», debe corrixirse o NIF, quedando como a seguir se indica:
Bolseiro: Fernández López, Sara.
NIF: 76716382-C
383
RESOLUCIÓN do 3 de decembro de 1996 pola que se ordena publica-la decisión do xurado do premio Elías Valiña ó esforzo revitalizador e promocional do Camiño de Santiago.
CONSELLERÍA DE CULTURA E COMUNICACIÓN SOCIAL — III. OUTRAS DISPOSICIÓNS — 27/01/1997

Por Orde do 27 de agosto de 1996 (DOG nº 175, do 6 de setembro) créase o premio Elías Valiña ó esforzo revitalizador e promocional do Camiño de Santiago, co fin de recoñecer e recompensa-los méritos de todas aquelas institucións, asociacións ou entidades culturais que dediquen unha parte significativa da súa actividade á revitalización e promoción do Camiño de Santiago, contribuíndo así ó coñecemento e divulgación do significado histórico, relixioso e cultural da rota xacobea.
O artigo 4 da citada orde establece que o premio será outorgado por un xurado presidido polo conselleiro de Cultura e Comunicación Social ou persoa en quen delegue e integrado polo presidente do Comité Internacional de Expertos del Camino de Santiago, e polos presidentes das entidades inscritas no Rexistro de Entidades de Promoción do Camiño de Santiago.
De acordo co citado artigo 4, as decisións do xurado serán inapelables e daranse a coñecer mediante publicación no DOG.
Por todo isto,
RESOLVO:
Artigo único.-Ordeno publica-la decisión do xurado do premio Elías Valiña ó esforzo revitalizador e promocional do Camiño de Santiago.
O citado xurado, reunido en Santiago de Compostela os días 1 e 2 de decembro de 1996, acordou concederlle o premio Elías Valiña ó esforzo revitalizador e promocional do Camiño de Santiago, ó proxecto presentado pola Confraternity of Saint James, polo refuxio de Rabanal do Camiño.
Santiago de Compostela, 3 de decembro de 1996.
(P.D. Orde 24-6-1996)
José Mª Sánchez González
Secretario xeral da Consellería de Cultura e Comunicación Social
0451
CORRECCIÓN de erros.-Orde do 19 de decembro de 1996 pola que se regulan axudas e subvencións para a creación de empresas e a integración laboral da muller como estímulo a mulleres emprendedoras de Galicia (Programa Emega).
CONSELLERÍA DE FAMILIA, MULLER E XUVENTUDE — III. OUTRAS DISPOSICIÓNS — 31/01/1997

Observados erros no Diario Oficial de Galicia nº 4, do 8 de xaneiro de 1997, páxinas 224, 227 e 228, na publicación da Orde do 19 de decembro de 1996, débese face-la seguinte corrección:
No encabezamento da páxina 224, debe poñer: «Anexo II».
Dentro do anexo II, referido ó programa de investimentos, onde di: «Custos de educación/Reforma locais,», debe dicir: «Custos de adecuación/Reforma locais».
Dentro do anexo II, referido ó programa de investimentos, onde di: «Provisto de fondos», debe dicir: «Provisión de fondos».
Dentro do anexo II, conta de resultados, onde di: «Total ingresos», debe dicir: «Total custos».
550
ORDE do 20 de xaneiro de 1997 pola que se establecen o símbolo e o logotipo do Servicio Galego de Saúde.
CONSELLERÍA DE SANIDADE E SERVICIOS SOCIAIS — III. OUTRAS DISPOSICIÓNS — 31/01/1997

Realizado o pertinente estudio por iniciativa do Servicio Galego de Saúde, a Consellería de Sanidade e Servicios Sociais considera oportuno modifica-los elementos base de identidade corporativa do Sergas, establecendo un símbolo ou logotipo que resulte ineludiblemente vinculado a este organismo e que facilite a identificación nas súas diversas actuacións.
En consecuencia, en uso da facultade que me confire o artigo 38 da Lei 1/1983, do 22 de febreiro, reguladora da Xunta e do seu presidente, reformada pola Lei 11/1988, do 20 de outubro,
DISPOÑO:
Artigo 1º.
Apróbase o símbolo, logotipo e as cores corporativas do Servicio Galego de Saúde, de acordo coas medidas e demais características que figuran no anexo I desta orde.
Artigo 2º.
Correspóndelle ó Servicio Galego da Saúde a utilización deste logotipo e símbolo en emblemas, rótulos ou calquera outro soporte que supoña unha función de identificación do organismo, así como os dereitos de reproducción, distribución, comunicación pública por calquera medio, autorización de uso, dereito de transformación dos debuxos por animación ou programa informático e a edición gráfica e reprodución en todo tipo de material: papel, tea, metal, material constructivo ou similares.
Disposición derrogatoria
Quedan derrogadas cantas disposicións de igual ou inferior rango se opoñan ó disposto na presente orde.
Disposicións derradeiras
Primeira.
O Servicio Galego de Saúde desenvolverá a implantación progresiva do logotipo e imaxe corporativa en tódolos seus ámbitos de actuación.
Segunda.
A presente orde entrará en vigor ó día seguinte ó da súa publicación no Diario Oficial de Galicia.
Santiago de Compostela, 20 de xaneiro de 1997.
José María Hernández Cochón
Conselleiro de Sanidade e Servicios Sociais
261
RESOLUCIÓN do 21 de xaneiro de 1997, da Secretaría Xeral da Consellería de Política Territorial, Obras Públicas e Vivenda, pola que se emprazan as partes interesadas no recurso contencioso-administrativo 02-6450/1996 interposto por Antonio Rodríguez Sánchez.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 30/01/1997

Para os efectos de dar cumprimento ó solicitado polo presidente da Sala do Contencioso-Administrativo do Tribunal Superior de Xustiza de Galicia, en relación co recurso contencioso-administrativo número 02-6450/96 interposto por Antonio Rodríguez Sánchez,contra acordos do Concello da Coruña e resolucións do IGVS do 29-4 e 25-5-93, polas que se anunciou concurso e adxudicación das parcelas P-10 e P-15 do polígono de Elviña 3ª fase, da Coruña, ás empresas FADESA e URBAIGASA III, así como contra resolución da CPTOPV, de 15-9-96, pola que se aprobou definitivamente o expediente de modificación puntual do PXOU da Coruña, para a reordenación de volumes do antigo polígono de Elviña 3ª fase, esta consellería resolveu ordena-la remisión do expediente administrativo ó dito tribunal.
O que se notifica para xeral coñecemento de tódalas persoas interesadas no procedemento e son emprazadas para que poidan comparecer nos autos na Sala do Contencioso-Administrativo do Tribunal Superior de Xustiza de Galicia no prazo de nove días, segundo dispón o artigo 64 da Lei da xurisdicción contencioso-administrativa, reformada pola Lei 10/1992, do 30 de abril.
Santiago de Compostela, 21 de xaneiro de 1997.
José Antonio Fernández Vázquez
Secretario xeral da Consellería de Política Territorial, Obras Públicas e Vivenda
609
CORRECCIÓN de erros.-Orde do 27 de decembro de 1996 pola que se resolve a concesión de axudas para accións de apoio económico ós estudiantes universitarios correspondentes ós anexos III e VIII da Orde do 9 de maio de 1996 (DOG do 22 de maio).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 30/01/1997

Advertidos erros na devandita orde, publicada no DOG número 2, do 3 de xaneiro de 1997, cómpre realiza-las seguintes correccións:
-Na páxina 72, no anexo I da citada orde e no apartado correspondente á licenciatura de Filoloxía. Sección: hispánicas, especialidade hispánica, onde di: «López Sánchez, María», debe dicir: «López Sández, María».
-Na páxina 72, no anexo I da citada orde e no apartado correspondente á licenciatura de filoloxía. Sección: hispánicas, especialidade: galego-portuguesa, onde di: «garcia Turnes, Beatriz», debe dicir: «García Turnes, Beatriz».
-Na páxina 73, no anexo I da citada orde e no apartado correspondente á licenciatura de Traducción e Interpretación, onde di: «Barreiro garcía, Mª del Carmen», debe dicir: «Barreiro García, Mª del Carmen».
537
CORRECCIÓN de erros.-Orde do 26 de decembro de 1996 pola que se anuncian as axudas económicas destinadas a subvenciona-la realización de obras de construcción, reforma e rehabilitación así como o equipamento das casas dos concellos.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 30/01/1997

Advertidos erros no texto da devandita orde, publicada no DOG número 6 do pasado venres 10 de xaneiro, cómpre face-las oportunas correccións:
-Na páxina 287, o segundo parágrafo do artigo 1º.1 debe dicir: «Estas subvencións faranse efectivas con cargo á aplicación orzamentaria 13.02.761.0, programa 123.A, ta unha contía máxima de trescentos corenta millóns de pesetas (340.000.000), correspondente ós orzamentos xerais da Comunidade Autónoma de Galicia para 1997, condicionándose o dito gasto á existencia de crédito adecuado e suficiente no orzamento do exercicio do ano 1997, neste momento en trámite parlamentario».
97-133
CORRECCIÓN de erros.-Orde do 29 de novembro de 1996 pola que se resolve a concesión de axudas para accións de apoio económico ós estudiantes universitarios correspondentes ós anexos II, IV, V, VI e VIII da Orde do 9 de maio de 1996 (DOG do 22 de maio).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 30/01/1997

Advertido erro na devandita orde, publicada no DOG número 249, do 23 de decembro de 1996, cómpre realiza-la seguinte corrección:
Na páxina 11.756, no anexo V da citada orde e no apartado correspondente á Universidade de Vigo débese suprimir a «González Suárez Susana», por non figurar entre os beneficiarios da acción correspondente a financiamento de viaxes para estadías nalgún estado membro da UE co obxecto de coñece-la lingua dese país.
502
CORRECCIÓN de erros.-Resolución do 11 de novembro de 1996, da Dirección Xeral de Relacións Laborais, pola que se lles dá publicidade ás festas laborais de carácter local para o ano 1997 correspondentes ós concellos das catro provincias da Comunidade Autónoma de Galicia.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 15/01/1997

Advertidos erros na antedita resolución -nas resolucións das que traía causa e na súa transcrición no DOG- publicada no DOG nº 226, do 19 de novembro de 1996, compre face-la pertinente corrección, así:
-Na páxina 10.400, no anexo II, calendario laboral, provincia: Lugo, onde di: «27.-Lourenzá: de febreiro e 1 de setembro», debe dicir: «27.-Lourenzá: 11 de febreiro e 1 de setembro».
-Na páxina 10.401, no anexo III, calendario laboral, provincia: Ourense, onde di: «29.-Chandrexa de Queixa: 7 de xullo; 25 de agosto», debe dicir: «29.-Chandrexa de Queixa: 7 de xullo; 1 de setembro»; «31.-Esgos: 3 de maio, Os maios; 11 de novembro, San Martiño», debe dicir: «31.-Esgos: 11 de febreiro, Martes de Entroido; 11 de novembro, San Martiño»; «32.-Gomesende: 16 de maio, Nosa Sra. da Guía; 28 de xuño, San Pedro», debe dicir: «32.-Gomesende: 9 de maio, Nosa Sra. da Guía; 30 de xuño, San Pedro»; «45.-Mezquita, A: 5 de agosto, Nosa Sra. das Neves; 11 de novembro, San Martiño», debe dicir: «45.-Mezquita, A: 2 de maio; 11 de novembro, San Martiño»; «46.-Montederramo: 18 de febreiro; 14 de agosto», debe dicir: «46.-Montederramo: 11 de febreiro; 14 de agosto».
Santiago de Compostela, 20 de decembro de 1996.
Juan Pedrosa Vicente
Director xeral de Relacións Laborais
9270